Þeir Gunnar Smári og Kári telja það blasa við að stjórnmálamenn séu að færa útgerðarmönnum óheyrilega fjármuni á silfurfati . Gunnar Smári Egilsson blaðamaður og verkalýðsleiðtogi heldur því fram að útgerðinni verði á þessu fiskveiðiári gefnir 71,6 milljarðar af því sem með réttu ætti að heita sameign þjóðarinnar . Samherjamálið hefur beint sjónum manna að kvótakerfinu . Þannig ritaði Kári Stefánsson , forstjóri Íslenskrar erfðagreiningar , nýverið grein sem hefur vakið mikla athygli en þar fjallar hann um makrílveiðar og ber saman verð sem fæst fyrir hann á Íslandi og í Noregi á árunum 2012 til 2018 . „ Það má geta sér til um heildarstærð þessa máls með því að horfa til þess að á síðustu sjö árum hafa um það bil 300 milljarðar króna af norsku verðmæti makríls horfið við það eitt að honum var landað á Íslandi . “ Makríllinn einskonar gjöf til útgerðarmanna Kári bendir á skýrslu frá Verðlagsstofu Skiptaverðs þar sem „ sést að verð á makríl sem hráefni án tillits til ráðstöfunar sem var landað í Noregi var að meðali 227% hærra en á þeim sem var landað á Íslandi . Árið 2018 var þessi munur um það bil 300% . “ Hins vegar hafi heildartekjur íslensku útgerðarinnar af makríl á því ári verið 25 milljarðar , þannig að einhvers staðar hurfu 50 milljarðar af verðmætinu við það eitt að makrílnum var landað á Íslandi . Hafsins hetjur halda til veiða . Kári Stefánsson segir útgerðina hlunnfara sjómenn með allskyns hundakúnstum.visir / vilhelm Kári bendir á að þó allt þetta liggi fyrir örli varla á því að stjórnmálamenn eða aðrar stofnanir láti þetta mál til sín taka eða geri athugasemdir þar við . Gunnar Smári er einnig með reiknistokkinn á lofti og hann heldur því fram í nýlegum pistli sem hann birtir á Facebooksíðu Sósíalistaflokks Íslands að útgerðinni verði á þessu fiskveiðiári gefnir 71,6 milljarðar af almannafé . Hann miðar við gangverð á leigukvóta sem er verðmæti aflaheimilda sem úthlutað var fiskveiðiárið 2019 - 2020 um 76.747 milljónir króna . „ Samkvæmt fjárlögum fyrir árið 2020 verður innheimt fyrir þessar veiðiheimildir 4.850 milljónir króna , eða 6,3% af raunvirði þeirra . Mismunurinn , 71.624 m.kr. verða gefnar útgerðarmönnum . “ Samherji og Brim fá 21,5 milljarða í sinn hlut Útreikningar Gunnars Smára byggja á markaðsverði kvóta sem skráð séu af Fiskistofu . Veruleg viðskipti eru með kvóta en um 12 prósent þorskkvóta er leigður áfram . „ Á síðustu tólf mánuðum hafa rúm 30 þús. tonn verið leigð fyrir um 6,9 milljarða króna , mun meira en öll þau veiðigjöld sem útgerðarmenn greiða á næsta ári fyrir allan kvótann . Engin ástæða er til að ætla að verðmæti þessara 12% þorskkvótans gefi ekki rétta mynd af verðmæti alls kvótans . “ Gunnar Smári segir að þrátt fyrir að lög banni meira en að sami aðili fái meira en 12 prósent af aflaheimildum fái Brim-samstæðan og Samherjasamstæðan 30 prósent af þessum aflaheimildum . Þær samstæður fái þannig 21,5 milljarð króna af úthlutuðum aflaheimildum á árinu . Pistill Gunnars Smára í heild sinni Fjárlagafrumvarpið : Útgerðinni gefnir 71,6 milljarðar af almannafé Miðað við gangverð á leigukvóta er verðmæti aflaheimilda sem úthlutað var fiskveiðiárið 2019 - 2020 um 76.747 milljónir króna . Samkvæmt fjárlögum fyrir árið 2020 verður innheimt fyrir þessar veiðiheimildir 4.850 milljónir króna , eða 6,3% af raunvirði þeirra . Mismunurinn , 71.624 m.kr. verða gefnar útgerðarmönnum . Af þeirri gjöf má ætla að 10.944 milljónir króna renni til Brim-samstæðunnar ( Brim ( áður HBGrandi ) , Útgerðarfélag Reykjavíkur ( áður Brim ) og Ögurvík ) en samstæðan ræður yfir 15,3% aflaheimilda þótt samkvæmt lögum sé óheimilt að úthluta sama aðila meira en 12% af aflaheimildum . Samherja-samstæðan ( Samherji , Síldarvinnslan , Bergur-Huginn , Útgerðarfélag Akureyrar , Gjögur ) fá í sinn hlut um 10.529 milljónir króna í sinn hlut , af þessari gjöf stjórnvalda , sem samanlagður kvóti þessara fyrirtækja er um 14,7% allra veiðiheimilda . Aðeins tvær samstæður hafa náð undir sig 30% af öllum kvóta . Um 1990 var kvótaeign tíu stærstu útgerðarfyrirtækjanna innan við 20% af heildinni . Samþjöppun hinna stóru og yfirráð þeirra yfir auðlindinni hefur því vaxið hratt . Markaðsverð á kvóta er skráð af fiskistofu . Töluverð viðskipti eru með kvóta . Um 12% af öllum úthlutuðum þorskkvóta er leigður áfram . Á síðustu tólf mánuðum hafa rúm 30 þús. tonn verið leigð fyrir um 6,9 milljarða króna , mun meira en öll þau veiðigjöld sem útgerðarmenn greiða á næsta ári fyrir allan kvótann . Engin ástæða er til að ætla að verðmæti þessara 12% þorskkvótans gefi ekki rétta mynd af verðmæti alls kvótans . Það er yfirdrifið nóg að gera stikkprufu á 12% af heildinni til að áætla verð allrar heildarinnar . Á hverju ári eru um 6,2% íbúða seld og enginn efast um að sú stikkprufa gefi rétta mynd af verðmæti allra íbúða , sveitarfélög leggja fasteignagjöld á út frá þeirri stikkprufu , bankar meta lánshæfi o.s.frv . Það er því óumdeild að stjórnvöld gefa útgerðarmönnum 71,6 milljarð króna á næsta ári , ívið meira en þau gáfu frá sér í ár . Það má vera til einhver sem telur þetta réttlátt eða snjallt en það er engin ástæða til að deila um upphæðirnar sem útgerðarmenn fá að gjöf . Af þessum 71,6 milljarði fá tvær stærstu samstæðurnar , Brim og Samherji , um 21,5 milljarð króna af gjöf , fyrirtæki sem eru undir stjórn og fyrst og fremst í eign tveggja fjölskyldna . Íslendingar eru sammála því að auðlindir hafsins í kringum landið þeirra séu sameiginleg eign þjóðarinnar .